CELEX: 32021H0729(08)
Language: mt
Date: 2021-06-18 00:00:00
Title: Rakkomandazzjoni tal-Kunsill tat-18 ta' Ġunju 2021 li tagħti opinjoni tal-Kunsill dwar il-Programm ta' Stabbiltà tal-2021 tal-Greċja

29.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 304/33
            
         
      RAKKOMANDAZZJONI TAL-KUNSILL
      tat-18 ta' Ġunju 2021
      li tagħti opinjoni tal-Kunsill dwar il-Programm ta' Stabbiltà tal-2021 tal-Greċja
      (2021/C 304/08)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkonsulta l-Kumitat Ekonomiku u Finanzjarju,
      Billi:
      
                  (1)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif stabbilita fl-Artikoli 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (2), tiffaċilita l-koordinament tal-politiki baġitarji fi żminijiet ta’ reċessjoni ekonomika severa. F’dik il-komunikazzjoni, il-Kummissjoni osservat li minħabba r-reċessjoni ekonomika severa li kienet mistennija bħala riżultat tal-pandemija tal-COVID-19, kienu ssodisfati l-kundizzjonijiet għall-attivazzjoni tal-klawżola liberatorja ġenerali. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri flessibbiltà baġitarja biex jittrattaw il-kriżi tal-COVID-19. Il-klawżola liberatorja ġenerali ffaċilitat il-koordinazzjoni tal-politiki baġitarji fi żminijiet ta’ reċessjoni ekonomika severa. L-attivazzjoni tagħha tippermetti diverġenza temporanja mill-perkors ta’ aġġustament lejn l-objettiv baġitarju fuq terminu medju ta’ kull Stat Membru, dment li dan ma jkunx jipperikola s-sostenibbiltà fiskali fuq terminu medju. Fis-17 ta' Settembru 2020, fil-komunikazzjoni tagħha dwar l-Istrateġija Annwali għat-Tkabbir Sostenibbli tal-2021, il-Kummissjoni ħabbret li l-klawżola liberatorja ġenerali kienet ser tibqa’ attiva fl-2021.
               
            
                  (2)
               
               
                  Fl-20 ta' Lulju 2020, il-Kunsill adotta Rakkomandazzjoni (3) (“ir-Rakkomandazzjoni tal-Kunsill tal-20 ta' Lulju 2020”). Huwa rrakkomanda lill-Greċja biex tieħu l-miżuri kollha meħtieġa, f’konformità mal-klawżola liberatorja ġenerali, biex tindirizza l-pandemija tal-COVID-19 b’mod effettiv, issostni l-ekonomija u tappoġġa l-irkupru li jirriżulta. Huwa rrakkomanda wkoll li l-Greċja, meta l-kundizzjonijiet ekonomiċi jippermettu, timxi fuq politiki fiskali mmirati biex jinkisbu pożizzjonijiet fiskali prudenti fi żmien medju u biex tiġi żgurata s-sostenibbiltà tad-dejn, filwaqt li jissaħħaħ l-investiment.
               
            
                  (3)
               
               
                  Ir-Rakkomandazzjoni tal-Kunsill tal-2021 dwar il-politika ekonomika taż-żona tal-euro tindika li jenħtieġ li l-politiki fiskali jibqgħu ta’ appoġġ fl-Istati Membri kollha taż-żona tal-euro matul l-2021 u li l-miżuri ta’ politika jitfasslu skont iċ-ċirkostanzi speċifiċi għall-pajjiż u jkunu f’waqthom, temporanji u mmirati. Meta l-kundizzjonijiet epidemjoloġiċi u ekonomiċi jippermettu, il-miżuri ta’ emerġenza jenħtieġ li jitneħħew gradwalment, filwaqt li jiġi miġġieled l-impatt tal-kriżi fuq is-soċjetà u fuq is-suq tax-xogħol. Jenħtieġ li l-Istati Membri jsegwu politiki fiskali li jkunu mmirati lejn il-kisba ta’ pożizzjonijiet fiskali prudenti fuq terminu medju u li jiżguraw is-sostenibbiltà fejn jidħol id-dejn, filwaqt li jsaħħu l-investiment. L-Istati Membri jenħtieġ li jsegwu riformi li jsaħħu l-kopertura, l-adegwatezza u s-sostenibbiltà tas-sistemi tas-saħħa u tal-protezzjoni soċjali għal kulħadd.
               
            
                  (4)
               
               
                  Fit-18 ta’ Novembru 2020, il-Kummissjoni adottat l-opinjonijiet tagħha dwar l-abbozzi tal-pjanijiet baġitarji tal-2021 tal-Istati Membri taż-Żona tal-Euro, li kienu bbażati fuq valutazzjoni kwalitattiva tal-miżuri fiskali. Il-Kummissjoni kienet tal-opinjoni li l-abbozz ta' pjan baġitarju tal-Greċja kien ġeneralment konformi mar-rakkomandazzjonijiet dwar il-politika fiskali stabbiliti fir-Rakkomandazzjoni tal-Kunsill tal-20 ta' Lulju 2020 u li l-parti l-kbira tal-miżuri inklużi fl-abbozz tal-pjan baġitarju kienu jappoġġaw l-attività ekonomika fil-konfront ta' sfond ta’ inċertezza sostanzjali.
               
            
                  (5)
               
               
                  In-Next Generation EU, inkluż il-Faċilità għall-Irkupru u r-Reżiljenza, ser tiggarantixxi rkupru sostenibbli, inklużiv u ġust. Ir-Regolament (UE) 2021/241 tal-Parlament Ewropew u tal-Kunsill (4), li stabbilixxa l-Faċilità għall-Irkupru u r-Reżiljenza, daħal fis-seħħ fid-19 ta' Frar 2021. Il-Faċilità għall-Irkupru u r-Reżiljenza ser tipprovdi sostenn finanzjarju għall-implimentazzjoni ta' riformi u investiment, li jinvolvi impuls fiskali ffinanzjat mill-Unjoni. Dan ser jikkontribwixxi għall-irkupru ekonomiku u għall-implimentazzjoni ta' riformi u investiment sostenibbli u li jsaħħu t-tkabbir, b'mod partikolari biex jippromwovi t-tranżizzjonijiet ekoloġiċi u diġitali, u ser isaħħaħ ir-reżiljenza u t-tkabbir potenzjali tal-ekonomiji tal-Istati Membri. Hija ser tgħin ukoll lill-finanzi pubbliċi biex jerġgħu lura għal pożizzjonijiet aktar favorevoli fil-futur qrib u ser tikkontribwixxi għat-tisħiħ tal-finanzi pubbliċi sostenibbli, u għat-tkabbir u l-ħolqien tal-impjiegi fuq terminu medju u twil.
               
            
                  (6)
               
               
                  Fit-3 ta’ Marzu 2021, il-Kummissjoni adottat komunikazzjoni li tipprovdi orjentazzjonijiet ta’ politika ulterjuri biex tiffaċilita l-koordinazzjoni tal-politiki fiskali u t-tħejjija tal-Programmi ta’ Stabbiltà u Konverġenza tal-Istati Membri. Jenħtieġ li t-teħid ta' pożizzjoni fiskali ġenerali, b'kont meħud tal-baġits nazzjonali u għall-Faċilità għall-Irkupru u r-Reżiljenza, jibqa' wieħed ta' sostenn matul l-2021 u l-2022. Fl-istess ħin, billi hu mistenni li fit-tieni nofs tal-2021 l-attività ekonomika tiġi gradwalment għan-normal, jenħtieġ li l-politiki fiskali tal-Istati Membri jsiru aktar differenzjati fl-2022. Jenħtieġ li l-politiki fiskali tal-Istati Membri jqisu l-istat tal-irkupru, is-sostenibbiltà fiskali u l-bżonn li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jingħata appoġġ għal irkupru sostenibbli fl-UE, jenħtieġ li l-Istati Membri b’riskji baxxi għas-sostenibbiltà jorjentaw il-baġits tagħhom favur li tinżamm politika fiskali li sservi ta’ sostenn fl-2022, u li jqisu l-impatt tal-Faċilità għall-Irkupru u r-Reżiljenza. Jenħtieġ li l-Istati Membri b’livelli għoljin ta’ dejn isegwu politiki fiskali prudenti, filwaqt li jippreservaw l-investiment iffinanzjat fuq livell nazzjonali u jagħmlu użu minn għotjiet taħt il-Faċilità għall-Irkupru u r-Reżiljenza biex jiffinanzjaw proġetti addizzjonali ta’ investiment u riformi strutturali ta’ kwalità għolja. Għall-perijodu lil hinn mill-2022, jenħtieġ li l-politiki fiskali jkomplu jqisu s-saħħa tal-irkupru, il-grad tal-inċertezza ekonomika u kunsiderazzjonijiet ta' sostenibbiltà fiskali. L-iffukar mill-ġdid tal-politiki fiskali lejn il-kisba ta’ pożizzjonijiet fiskali prudenti fit-terminu medju, inkluż bl-eliminazzjoni gradwali tal-miżuri ta’ sostenn, ser jikkontribwixxi biex tiġi ggarantita s-sostenibbiltà fiskali fit-terminu medju.
               
            
                  (7)
               
               
                  Fil-komunikazzjoni tagħha tat-3 ta' Marzu 2021, il-Kummissjoni kienet ukoll tal-fehma li d-deċiżjoni dwar id-diżattivazzjoni jew l-applikazzjoni kontinwata tal-klawżola liberatorja ġenerali jenħtieġ li tittieħed bħala valutazzjoni ġenerali tal-istat tal-ekonomija, bil-livell tal-attività ekonomika fl-Unjoni jew fiż-żona tal-euro mqabbel mal-livelli ta' qabel il-kriżi (tmiem l-2019) bħala kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fit-2 ta' Ġunju 2021, il-Kummissjoni qieset li l-kundizzjonijiet biex tibqa' għaddejja l-applikazzjoni tal-klawżola liberatorja ġenerali fl-2022 u għad-diżattivazzjoni tagħha mill-2023 kienu ssodisfati. Is-sitwazzjonijiet speċifiċi għall-pajjiżi individwali ser ikomplu jiġu kkunsidrati wara d-diżattivazzjoni tal-klawżola liberatorja ġenerali.
               
            
                  (8)
               
               
                  Wara li fl-2018 temmet b’suċċess il-programm tal-assistenza finanzjarja fil-Mekkaniżmu Ewropew ta’ Stabbiltà, il-Greċja hija soġġetta għal sorveljanza msaħħa f’konformità mar-Regolament (UE) Nru 472/2013 tal-Parlament Ewropew u tal-Kunsill (5). L-attivazzjoni ta’ sorveljanza msaħħa għall-Greċja skont id-Deċiżjonijiet ta’ Implimentazzjoni tal-Kummissjoni (UE) 2018/1192 (6) u (UE) 2021/271 (7) tirrikonoxxi l-fatt li fuq terminu medju, il-Greċja jeħtieġ tkompli tadotta miżuri biex tindirizza s-sorsi potenzjali ta’ żbilanċi makroekonomiċi, filwaqt li timplimenta riformi strutturali biex tappoġġa tkabbir ekonomiku robust u sostenibbli. Fil-laqgħa tal-Grupp tal-Euro tat-22 ta’ Ġunju 2018, il-Greċja ħadet impenn li tkompli r-riformi ewlenin kollha adottati skont il-programm sakemm jitlestew kollha. Il-Greċja impenjat ruħha wkoll li timplimenta miżuri speċifiċi relatati mal-politiki fiskali u fiskali-strutturali, mal-protezzjoni soċjali, mal-istabbiltà finanzjarja, mas-swieq tax-xogħol u tal-prodotti, mal-privatizzazzjoni, mal-funzjonament tas-sistema ġudizzjarja, mal-amministrazzjoni pubblika u mal-ġlieda kontra l-korruzzjoni. Dawn ir-riformi strutturali qed ikunu dejjem aktar importanti fil-kuntest tal-isforzi tal-Greċja biex terġa’ tibda l-ekonomija tagħha. L-implimentazzjoni u l-finalizzazzjoni b’suċċess ta’ dawn ir-riformi għandhom jgħinu b’mod sinifikanti biex jappoġġaw it-tkabbir tal-Greċja għat-terminu medju u twil. Il-Greċja hija soġġetta għal rapportar trimestrali dwar il-progress tagħha fl-implimentazzjoni tal-impenji tagħha taħt sorveljanza msaħħa. Rapport favorevoli, fuq bażi semiannwali, jista’ jwitti t-triq għar-rilaxx ta’ miżuri ta’ serħan mid-dejn li jiswa 0,7 % tal-prodott domestiku gross (PDG) kull sena. Ir-rilaxx tal-ewwel erba’ ħlasijiet parzjali ta’ miżuri tad-dejn kontinġenti għall-politika li jiswa total ta’ EUR 3 252 miljun ġie maqbul mill-Grupp tal-Euro f’April 2019, f’Diċembru 2019, f’Ġunju 2020 u f’Novembru 2020 rispettivament. L-għaxar rapport dwar is-sorveljanza msaħħa li vvaluta l-progress tal-Greċja fl-implimentazzjoni tal-impenji tagħha ġie ppubblikat fit-2 ta’ Ġunju 2021.
               
            
                  (9)
               
               
                  Fid-29 ta’ April 2021, il-Greċja ppreżentat il-Programm ta’ Stabbiltà tal-2021 tagħha, f’konformità mal-Artikolu 4 tar-Regolament (KE) Nru 1466/97.
               
            
                  (10)
               
               
                  Fl-2020, fuq il-bażi ta’ data vvalidata mill-Eurostat, id-defiċit tal-gvern estiż tal-Greċja kien ta’ 9,7 % tal-PDG, filwaqt li d-dejn tal-gvern estiż żdied għal 205,6 % tal-PDG. It-tibdil annwali fil-bilanċ baġitarju primarju kien jammonta għal 11,3 % tal-PDG, inkluż il-miżuri baġitarji diskrezzjonali ta’ 5,9 % tal-PDG b’sostenn għall-ekonomija u t-tħaddim ta’ stabbilizzaturi awtomatiċi. Il-Greċja pprovdiet ukoll appoġġ ta’ likwidità lil kumpaniji u lil unitajiet domestiċi (bħal garanziji u differimenti tat-taxxa, li m’għandhomx impatt baġitarju dirett u immedjat) stmat għal 2,2 % tal-PDG; l-użu li fil-fatt sar mill-garanziji pubbliċi fl-2020 huwa stmat mill-Kummissjoni għal anqas minn ½ % tal-PDG.
               
            
                  (11)
               
               
                  Fit-2 ta’ Ġunju 2021, il-Kummissjoni ħarġet rapport taħt l-Artikolu 126(3) tat-Trattat. Dak ir-rapport jiddiskuti s-sitwazzjoni baġitarja tal-Greċja, billi fl-2020 id-defiċit tal-gvern estiż tagħha qabeż il-valur referenzjarju ta' 3 % tal-PDG stabbilit fit-Trattat, filwaqt li d-dejn tal-gvern estiż tagħha qabeż il-valur referenzjarju ta' 60 % tal-PDG stabbilit fit-Trattat u ma naqasx b'pass sodisfaċenti. Mir-rapport ħareġ li l-kriterju tad-defiċit ma kienx issodisfat u li ma kienx hemm konformità mal-kriterju tad-dejn.
               
            
                  (12)
               
               
                  Ix-xenarju makroekonomiku li jirfed il-projezzjonijiet baġitarji huwa kawt fl-2021 u jistenna li t-tkabbir tal-PDG reali jkun madwar 0,5 punti perċentwali aktar baxx mit-tbassir tar-rebbiegħa 2021 tal-Kummissjoni. Din id-differenza hija dovuta għas-suppożizzjonijiet differenti dwar l-iżvilupp tal-pandemija tal-COVID-19, l-użu ta’ fondi taħt il-Faċilità għall-Irkupru u r-Reżiljenza, u r-ritmu tal-irkupru tas-settur tat-turiżmu. Il-projezzjonijiet makroekonomiċi taħt il-Programm ta’ Stabbiltà tal-2022 huma allinjati mil-qrib mat-tbassir tar-rebbiegħa 2021 tal-Kummissjoni.
               
            
                  (13)
               
               
                  Fil-Programm ta’ Stabbiltà tal-2021 tiegħu, il-gvern qed jippjana żieda fid-defiċit tal-gvern estiż minn 9,7 % tal-PDG fl-2020 għal 9,9 % tal-PDG fl-2021, filwaqt li l-proporzjon tad-dejn huwa ppjanat li jonqos għal 204,8 % tal-PDG fl-2021. Skont il-Programm ta' Stabbiltà tal-2021, it-tibdil fil-bilanċ baġitarju primarju fl-2021 meta mqabbel mal-livell ta’ qabel il-kriżi (2019) mistenni jammonta għal -11,6 % tal-PDG, u jirrifletti l-miżuri baġitarji diskrezzjonali ta’ 6,4 % tal-PDG b’appoġġ għall-ekonomija u l-operat ta’ stabbilizzaturi awtomatiċi. Il-projezzjonijiet tad-defiċit tal-gvern estiż huma konformi mat-tbassir tar-rebbiegħa 2021 tal-Kummissjoni. Rigward il-proporzjon tad-dejn, il-projezzjonijiet ippreżentati fil-Programm ta’ Stabbiltà tal-2021 huma aktar baxxi mit-tbassir tar-rebbiegħa 2021 tal-Kummissjoni, li jistenna li l-proporzjon tad-dejn jilħaq 208,8 % tal-PDG. Id-differenza tirrifletti suppożizzjonijiet differenti dwar ir-rikavati mill-privatizzazzjoni, l-akkumulazzjoni netta tal-assi finanzjarji u l-aġġustamenti bejn il-kontanti u d-dovuti.
               
            
                  (14)
               
               
                  B’rispons għall-pandemija tal-COVID-19 u għar-reċessjoni ekonomika relatata magħha, il-Greċja adottat miżuri baġitarji biex issaħħaħ l-kapaċità tas-sistema tas-saħħa tagħha, trażżan il-pandemija tal-COVID-19 u tgħin lil dawk l-individwi u s-setturi li kienu partikolarment milquta. Din ir-reazzjoni qawwija ta’ politika taffiet it-tnaqqis fil-PDG, li, min-naħa tiegħu, naqqas iż-żieda fid-defiċit tal-gvern u d-dejn pubbliku. Il-miżuri fiskali jenħtieġ li jimmassimizzaw l-appoġġ għall-irkupru mingħajr ma jantiċipaw trajettorji fiskali futuri. Għalhekk, jenħtieġ li l-miżuri jevitaw li joħolqu piż permanenti fuq il-finanzi pubbliċi. Meta l-Istati Membri jintroduċu miżuri permanenti, huma għandhom jiffinanzjawhom kif xieraq biex jiżguraw newtralità baġitarja fuq terminu medju. Il-miżuri li ħadet il-Greċja fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri diskrezzjonali adottati mill-gvern fl-2020 u l-2021 u mħabbra għall-2022 huma temporanji jew akkumpanjati minn miżuri ta’ kumpens.
               
            
                  (15)
               
               
                  Il-Programm ta’ Stabbiltà tal-2021 jassumi investiment u riformi ffinanzjati minn għotjiet taħt il-Faċilità għall-Irkupru u r-Reżiljenza li jammontaw għal 0,9 % tal-PDG fl-2021, 1,7 % tal-PDG fl-2022, 1,6 % tal-PDG fl-2023, 1,6 % tal-PDG fl-2024, 1,5 % tal-PDG fl-2025 u 1,5 % tal-PDG fl-2026. Il-programm jassumi wkoll self permezz tal-Faċilità għall-Irkupru u r-Reżiljenza li jammonta għal 1,4 % tal-PDG fl-2021, 1,4 % tal-PDG fl-2022, 1,1 % tal-PDG fl-2023, 1,1 % tal-PDG fl-2024, 1,1 % tal-PDG fl-2025 u 0,5 % tal-PDG fl-2026. It-tbassir tar-rebbiegħa 2021 tal-Kummissjoni jinkludi dawn l-għotjiet fil-projezzjonijiet baġitarji tiegħu, filwaqt li għas-self jassumi ammont aktar baxx fl-2022 fuq il-bażi ta’ żborż annwali uniformi wara l-2021.
               
            
                  (16)
               
               
                  L-indikaturi stabbiliti tal-aġġustament fiskali stabbiliti fir-Regolament (KE) Nru 1466/97 jenħtieġ li jiġu kkunsidrati fil-kuntest taċ-ċirkostanzi attwali. L-ewwel nett, hemm inċertezza sinifikanti dwar l-istimi tad-distakk fl-output. It-tieni, hemm il-ħtieġa li l-politika fiskali tkun lesta biex tadatta b’mod rapidu għall-evoluzzjoni tal-pandemija tal-COVID-19, b’bidla minn għajnuna ta’ emerġenza għal miżuri aktar immirati ladarba r-riskji tas-saħħa jonqsu. It-tielet, il-kuntest attwali huwa kkaratterizzat minn rispons ta' politika sinifikanti biex jappoġġa l-attività ekonomika. Fil-preżenza ta’ trasferimenti mdaqqsa mill-baġit tal-Unjoni (bħal dawk mill-Faċilità għall-Irkupru u r-Reżiljenza), l-indikaturi stabbiliti ma jirriflettux l-impuls kollu li l-politiki fiskali jipprovdu lill-ekonomija. F'dan l-isfond, il-bilanċ strutturali ma jidhirx adegwat fiċ-ċirkostanzi attwali. Il-parametru referenzjarju tan-nefqa wkoll jeħtieġ li jiġi adattat (8) u kkomplementat b’informazzjoni addizzjonali sabiex titkejjel bis-sħiħ l-orjentazzjoni tal-politika fiskali.
               
            
                  (17)
               
               
                  B’mod simili għall-approċċ segwit fil-valutazzjoni tal-abbozzi tal-pjanijiet baġitarji tal-2021, il-miżuri ta’ emerġenza temporanji ġew esklużi mill-aggregat tan-nefqa. Dawn il-miżuri temporanji ta’ emerġenza relatati mal-kriżi jappoġġaw is-sistemi tas-saħħa u jikkumpensaw lill-ħaddiema u lill-kumpaniji għat-telf fid-dħul minħabba l-miżuri ta' lockdowns u l-interruzzjonijiet fil-katina tal-provvista; it-treġġigħ lura tagħhom mill-awtoritajiet pubbliċi jiddependi mir-ritorn għan-normalità tas-sitwazzjoni ekonomika u tas-saħħa pubblika. Biex tiġi vvalutata l-pożizzjoni fiskali ġenerali meħuda fl-istadju attwali, jenħtieġ li t-trasferimenti mdaqqsa mill-baġit tal-Unjoni (bħal dawk mill-Faċilità għall-Irkupru u r-Reżiljenza) jiġu inklużi fl-aggregat tan-nefqa rilevanti. Il-pożizzjoni fiskali ġenerali għalhekk titkejjel bit-tibdil fin-nefqa primarja (netta minn miżuri ta’ dħul diskrezzjonali u esklużi l-miżuri ta’ emerġenza temporanji relatati mal-kriżi) inkluż in-nefqa ffinanzjata minn għotjiet taħt il-Faċilità għall-Irkupru u r-Reżiljenza u fondi oħra tal-Unjoni. Lil hinn mill-pożizzjoni ġenerali fiskali, l-analiżi għandha l-għan ukoll li tivvaluta jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali. Għal dik ir-raġuni, tingħata attenzjoni partikolari lill-evoluzzjoni tal-infiq primarju kurrenti u l-investiment iffinanzjat fuq livell nazzjonali.
               
            
                  (18)
               
               
                  Fil-Programm ta’ Stabbiltà tal-2021 tagħha, id-defiċit tal-gvern estiż tal-Greċja huwa ppjanat li jonqos għal 2,9 % tal-PDG fl-2022, prinċipalment minħabba l-irkupru ekonomiku mistenni u d-diskontinwità tal-miżuri ta’ appoġġ temporanji adottati fl-2020 u fl-2021. Il-proporzjon tad-dejn tal-gvern estiż huwa ppjanat li jonqos għal 189,5 % tal-PDG fl-2022. Il-projezzjonijiet tad-defiċit tal-gvern estiż huma konformi mat-tbassir tar-rebbiegħa 2021 tal-Kummissjoni. Rigward il-proporzjon tad-dejn, il-projezzjonijiet ippreżentati fil-Programm ta’ Stabbiltà tal-2021 huma aktar baxxi mit-tbassir tar-rebbiegħa 2021 tal-Kummissjoni. Id-differenza hija spjegata minn suppożizzjonijiet differenti dwar il-bilanċ tal-flus, dwar ir-rikavati mill-privatizzazzjoni u l-akkumulazzjoni netta tal-assi finanzjarji. Fuq il-bażi tat-tbassir tar-rebbiegħa 2021 tal-Kummissjoni, u fuq il-bażi tal-metodoloġija speċifika li tirrifletti l-isfidi msemmija hawn fuq, il-pożizzjoni fiskali ġenerali – inkluż l-impatt fuq id-domanda aggregata fl-2022 minn investiment iffinanzjat kemm mill-baġits nazzjonali u tal-Unjoni, b'mod partikolari l-Faċilità għall-Irkupru u r-Reżiljenza – hija projettata għal -2,4 % tal-PDG (9). Il-kontribuzzjoni pożittiva tan-nefqa ffinanzjata minn għotjiet mill-Faċilità għall-Irkupru u r-Reżiljenza u minn fondi oħra tal-UE hija pprojettata li tipprovdi żieda b’0,3 punti perċentwali tal-PDG. L-investiment iffinanzjat fuq livell nazzjonali huwa pprojettat li jipprovdi kontribuzzjoni espansjonarja ta’ 0,9 ta’ punt perċentwali tal-PDG (10). In-nefqa kurrenti primarja ffinanzjata fuq livell nazzjonali (netta minn miżuri ta’ dħul diskrezzjonarji) hija pprojettata li tipprovdi kontribuzzjoni espansjonarja ta’ 0,3 ta’ punt perċentwali tal-PDG.
               
            
                  (19)
               
               
                  Il-kwalità tal-miżuri baġitarji tal-Istati Membri tidher partikolarment importanti. Riformi strutturali fiskali li jkollhom l-għan li jtejbu l-kompożizzjoni tal-baġits nazzjonali jistgħu jkunu ta’ sostenn għat-tkabbir potenzjali, joħolqu spazju fiskali tant meħtieġ u jgħinu biex tiġi żgurata s-sostenibbiltà fiskali fit-terminu aktar fit-tul, inkluż fid-dawl tat-tibdil fil-klima u l-isfidi relatati mas-saħħa. Mil-lat tad-dħul, il-kriżi tal-COVID-19 saħħet l-importanza tar-riformi għal sistemi ta’ dħul pubbliku aktar effiċjenti u ġusti. Min-naħa tan-nefqa, sar saħansitra aktar kruċjali li jiżdiedu l-livell u l-kwalità ta’ investimenti sostenibbli u li jsaħħu t-tkabbir, b’mod konsistenti mal-objettivi tat-tisħiħ tal-potenzjal tat-tkabbir, ir-reżiljenza ekonomika u soċjali u t-tranżizzjoni doppja ekoloġika u diġitali. Il-pjanijiet nazzjonali għall-irkupru u r-reżiljenza ser jippermettu li tittejjeb il-kompożizzjoni tal-baġits nazzjonali.
               
            
                  (20)
               
               
                  Skont il-pjanijiet baġitarji fuq terminu medju tal-Programm ta’ Stabbiltà tal-2021, huwa ppjanat li d-defiċit tal-gvern estiż jilħaq 0,4 % tal-PDG fl-2023 u jinbidel f’surplus ta’ 0,6 % tal-PDG fl-2024. Fuq il-bażi tal-Programm ta’ Stabbiltà tal-2021, il-pożizzjoni fiskali ġenerali meħuda – inkluż l-impatt fuq id-domanda aggregata minn investiment iffinanzjat kemm mill-baġits nazzjonali u tal-Unjoni, b’mod partikolari l-Faċilità għall-Irkupru u r-Reżiljenza – bħala medja hija stmata għal 0,6 % tal-PDG fl-2023 u fl-2024. Il-kontribuzzjoni pożittiva tan-nefqa ffinanzjata minn għotjiet mill-Faċilità għall-Irkupru u r-Reżiljenza u minn fondi oħra tal-Unjoni huwa projettat li jonqos b’0,1 punti perċentwali tal-PDG. Investiment iffinanzjat b'mod nazzjonali huwa pprojettat li jipprovdi kontribuzzjoni newtrali (11). In-nefqa kurrenti primarja ffinanzjata fuq livell nazzjonali (netta minn miżuri ta’ dħul diskrezzjonali) hija pprojettata li tipprovdi kontribuzzjoni restrittiva ta’ 0,6 punti perċentwali tal-PDG. L-istima attwali tat-tkabbir potenzjali nominali medju fuq 10 snin hija ta’ 1¼ % (12). Madankollu, din l-istima ma tinkludix l-impatt tar-riformi li huma parti mill-pjan ta’ rkupru u reżiljenza u li jistgħu għalhekk jagħtu spinta lit-tkabbir potenzjali tal-Greċja.
               
            
                  (21)
               
               
                  Il-proporzjon tad-dejn tal-gvern estiż huwa ppjanat li jonqos minn 176,7 % tal-PDG fl-2023 għal 166,1 % tal-PDG fl-2024. Fid-dawl tal-proporzjon għoli tad-dejn tal-gvern estiż tal-Greċja, li huwa pprojettat li jonqos gradwalment biss matul iż-żmien, il-Greċja hija meqjusa li ser tiffaċċa riskji ta’ sostenibbiltà fiskali għolja fit-terminu medju, skont l-aħħar analiżi tas-sostenibbiltà tad-dejn. L-għaxar rapport dwar is-sorveljanza msaħħa jindika fatturi oħra rilevanti għal valutazzjoni ġenerali tas-sostenibbiltà tad-dejn, jiġifieri li l-profil tal-kompożizzjoni u tal-maturità tad-dejn tal-gvern itaffi d-dgħufijiet tad-dejn, filwaqt li r-responsabbiltajiet kontinġenti huma riskju addizzjonali.
               
            
                  (22)
               
               
                  Fid-dawl tal-livell ta’ inċertezza li bħalissa għadu eċċezzjonalment għoli, il-gwida tal-politika fiskali għandha tibqa’ fil-biċċa l-kbira kwalitattiva. Gwida kwantifikata aktar preċiża għas-snin ta’ wara għandha tiġi pprovduta fl-2022, jekk il-grad ta’ inċertezza jkun naqas b’mod suffiċjenti sa dak iż-żmien.
               
            
                  (23)
               
               
                  Il-Kunsill ivvaluta l-Programm ta’ Stabbiltà tal-2021 u s-segwitu li għamlet il-Greċja għar-Rakkomandazzjoni tal-Kunsill tal-20 ta’ Lulju 2020,
               
            B’DAN JIRRAKKOMANDA LILL-GREĊJA BIEX:
      
         1.   
         
            Fl-2022, tuża l-Faċilità għall-Irkupru u r-Reżiljenza biex tiffinanzja investiment addizzjonali b’appoġġ tal-irkupru filwaqt li ssegwi politika fiskali prudenti. Tippreserva investiment iffinanzjat fuq livell nazzjonali.
         
      
      
         2.   
         
            Meta l-kundizzjonijiet ekonomiċi jkunu jippermettu, issegwi politika fiskali mmirata li tikseb pożizzjonijiet fiskali prudenti fuq terminu medju u li tiżgura s-sostenibbiltà fiskali fuq terminu medju. Fl-istess ħin, issaħħaħ l-investiment biex tingħata spinta lill-potenzjal tat-tkabbir.
         
      
      
         3.   
         
            Tagħti attenzjoni partikolari lill-kompożizzjoni tal-finanzi pubbliċi, kemm fuq in-naħa tad-dħul kif ukoll fuq in-naħa tan-nefqa tal-baġit, kif ukoll lill-kwalità tal-miżuri baġitarji, biex jiġi żgurat irkupru sostenibbli u inklużiv. Tagħti prijorità lill-investiment sostenibbli u li jsaħħaħ it-tkabbir, b’mod partikolari lill-investiment li jappoġġa t-tranżizzjoni ekoloġika u diġitali. Tagħti prijorità lir-riformi strutturali fiskali li ser jgħinu biex jipprovdu finanzjament għall-prijoritajiet tal-politika pubblika u jikkontribwixxu għas-sostenibbiltà fit-tul tal-finanzi pubbliċi, inkluż, fejn rilevanti, billi jsaħħu l-kopertura, l-adegwatezza u s-sostenibbiltà tas-sistemi tas-saħħa u tal-protezzjoni soċjali għal kulħadd.
         
      
      
         Magħmul fil-Lussemburgu, it-18 ta’ Ġunju 2021.
         
            
               Għall-Kunsill
            
            
               Il-President
            
            J. LEÃO
         
      
      
         (1)  ĠU L 209, 2.8.1997, p. 1.
      
         (2)  Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6)
      
         (3)  Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 tal-Greċja u li tagħti opinjoni tal-Kunsill dwar il-Programm ta’ Stabbiltà tal-2020 tal-Greċja (ĠU C 282, 26.8.2020, p. 46).
      
         (4)  Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
      
         (5)  Regolament (UE) Nru 472/2013 tal-Parlament Ewropew u tal-Kunsill tal-21 ta' Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, p. 1).
      
         (6)  Deċiżjoni ta’ Implimentazzjoni tal-Kummissjoni (UE) 2018/1192 tal-11 ta’ Lulju 2018 dwar l-attivazzjoni ta’ sorveljanza msaħħa għall-Greċja (ĠU L 211, 22.8.2018, p. 1).
      
         (7)  Deċiżjoni ta’ Implimentazzjoni tal-Kummissjoni (UE) 2021/271 tas-17 ta’ Frar 2021 dwar l-estensjoni tas-sorveljanza msaħħa għall-Greċja (ĠU L 61, 22.2.2021, p. 3).
      
         (8)  B'mod partikolari, il-livellar ta' erba' snin tal-investiment użat fil-parametru referenzjarju tan-nefqa ma jippermettix valutazzjoni xierqa tal-appoġġ fiskali għall-irkupru pprovdut minn investimenti ffinanzjati fuq livell nazzjonali.
      
         (9)  Sinjal negattiv tal-indikatur jikkorrispondi għal eċċess tat-tkabbir fin-nefqa primarja meta mqabbel mat-tkabbir ekonomiku fit-terminu medju, li jindika politika fiskali espansjonarja.
      
         (10)  Nefqa kapitali oħra ffinanzjata fuq livell nazzjonali hija pprojettata li tipprovdi kontribuzzjoni espansjonarja ta’ 0,9 punti perċentwali tal-PDG.
      
         (11)  Nefqa kapitali oħra ffinanzjata fuq livell nazzjonali hija pprojettata li tipprovdi kontribuzzjoni espansjonarja ta’ 0,1 punti perċentwali tal-PDG.
      
         (12)  Stmat mill-Kummissjoni skont il-metodoloġija miftehma b'mod komuni.